משה אדרי (קצין צה"ל)

משה אדרי (נולד ב־3 באפריל 1962) הוא קצין צה"ל במילואים בדרגת תת-אלוף, המכהן כראש הוועדה לאנרגיה אטומית וכראש מנהלת תקומה האמונה על שיקום יישובי עוטף עזה. קודם לכן שימש כעוזר שר הביטחון להתגוננות וכראש אגף אמצעים מיוחדים במשרד הביטחון.

ביוגרפיה
אדרי נולד ב-1962 בנצרת עילית. למד בבית הספר ניר העמק. התגייס לחטיבת גולני, עבר קורס קציני חי"ר ולחם במלחמת לבנון הראשונה. במהלך שירותו כמפקד פלוגה בגולני, בספטמבר 1984 נפצע באורח קשה בתאונת אימונים וידו השמאלית נקטעה. לאחר תקופת שיקום שירת כראש מדור תורת לחימה במפקדת קצין חי"ר וצנחנים ראשי.

הוא עבר לחיל האוויר ומונה לקצין אג"ם ביחידה הטקטית לחילוץ מיוחד (669), ב-1990 מונה לסגן מפקד היחידה תפקיד בו שירת עד 1992. לאחר שסיים לימודי תואר ראשון בלימודי המזרח התיכון ואפריקה באוניברסיטת חיפה מונה למפקד טייסת מכין בבית הספר לטיסה. בתפקידו הבא שירת כראש ענף אימונים במפקדת כוחות האוויר המיוחדים של חיל האוויר.

ביולי 1998 מונה למפקד היחידה הטקטית לחילוץ מיוחד (669) ופיקד עלייה עד 2001. לאחר מכן עמד בראש מפקדת כוחות האוויר המיוחדים. לאחר שסיים לימודי תואר שני במדיניות ציבורית באוניברסיטת בר-אילן, מונה למפקד על בסיס כנף 2. ב-2008 ריכז את פרויקט "דרך ארץ ושמיים" שמטרתו לחזק את הקשר בין צה"ל למערכת החינוך. ב-2011 השתחרר מצה"ל ושימש במשך כשלוש שנים וחצי כראש מערך בוועדה לאנרגיה אטומית. ביוני 2015 מונה לעוזר שר הביטחון להתגוננות וראש אגף אמצעים מיוחדים במשרד הביטחון. במסגרת תפקידו זה עמד בראש פרויקט "אנשי חיל" למאבק במגפת הקורונה.

ב-1 באוגוסט 2022 החל לכהן כיו"ר הוועדה לאנרגיה אטומית. לאחר מאורעות מתקפת הפתע של חמאס, ב-19 לאוקטובר 2023 מונה לעמוד בראש מנהלת תקומה האמונה על שיקום יישובי עוטף עזה.

חיים אישיים
נישא למיכל, שאותה הכיר בעת שהייתה פקידה פלוגתית בפלוגה שעליה פיקד, ולהם בן ושתי בנות.

קישורים חיצוניים

 
 
 ניר דבורי, האיש שהצליח איפה שהממשלה נכשלה, באתר N12, מרץ 2021

הערות שוליים

בוגרי כפר הנוער ויצו ניר העמק
מפקדי היחידה הטקטית לחילוץ מיוחד (669)
ראשי האגף לאמצעים מיוחדים
נכי צה"ל
לוחמי חטיבת גולני
תתי-אלופים בחיל האוויר
מנכ"לי הוועדה לאנרגיה אטומית
מפקדי בסיסים בחיל האוויר הישראלי
ישראלים שנולדו ב-1962